Beszámoló a tanulmányi elnökhelyettes 2008. június 29. és 2008. október 11. között végzett munkájáról

Annak ellenére, hogy a beszámolt időszak nagy része a nyárra esett, egyáltalán nem telt el események nélkül ez az időszak (legalábbis számomra biztosan nem), így ez a kis iromány nagyjából 3 hónapnyi nonstop munkáról szól (amennyiben a gólyatáborokat és az EFOTT-on eltöltött pár napot pihenésnek tekintjük). 
Szokásomnak megfelelően tematikus bontásban ismertetem az általam elkövetett dolgokat.

I.	A hallgatók tájékoztatása

Ez az Önkormányzat tisztségviselőinek egyik kulcsfeladata, így nekem is. Ennek érdekében írtam cikket a Gólyanyúzba a legfontosabb tanulmányi tudnivalókról, a félév első számába a félévkezdésről, és a most megjelenés alatt álló számba néhány fontos tudnivalóról.
A gólyák megfelelő tájékoztatása így előadást tartottam a fontos tudnivalókról a matekos és a geo-bio gólyatáborban is, az előbbi volt a hosszabb, és sok kérdés is érkezett, tehát mindenképp hasznosnak lehet ítélni. A tapasztalatok alapján a gólyatábori előadások időbeli elhelyezését és tartalmát is alaposan át kell gondolni.
A félév elején (a többiekhez képest már nagy rutinnal) előadásokat tartottunk a beiratkozáson (főleg a tanulmányi kérdésekről, de a tudományos lehetőségek/karrierlehetőségek témáról is többször, ill. a program összecsúszása miatt egy esetben a HÖK-ről szóló bevezetőt is én tartottam). Ezen kívül aktívan igyekeztem segíteni a beiratkozás lebonyolítását, különösen a hétfői napon.
Fontos eszköz az infólista, melynek megújítása időszerű, és reméljük nem kell sokáig várni rá. A fontos információkat kiküldöm a levelezőlistákra (OMHV még nyáron, ill. félévkezdés, diákmatrica-osztás, a közeljövőben pedig a BSc-szakdolgozatok).
Jelentős csúszásban van a tájékoztató kiadványunk megjelenése, ez jelentős részben az én hibám is, ez a probléma, ha minden jól megy, hamarosan megoldódik. A kiadványba érkező fejezeteket rendszeresen átolvastam, az időben érkezőket korrektúrázva visszaküldtem, és közben alkotom a tanulmányi fejezetet, amelyben nem kis segítséget kaptam a Tanulmányi Csoport tagjaitól.
Jelentősen megkönnyíti a személyes kapcsolattartást a hallgatókkal az, hogy irodavezető is vagyok, és általában is rendszeresen megtalálható vagyok a HALI-ban. 

II.	Leendő hallgatók tájékoztatása

Jelentős problémák vannak az ELTE TTK pr-tevékenységével, így a középiskolások elérésével is. Többekkel közösen próbálunk ezen javítani. Azonban ezen túl a meglévő rendezvényeken is igyekszem részt venni, a szervezésben segíteni.
Szeptember 20-án volt a BTK épületében az ELTE Karriernapja, ahová a középiskolás diákokat, tanárokat hívták meg. Ennek előkészületeiben segítettem Magyar Robit, értesítettem több oktatót, felkértem a kari vezetésből Nemes Nagy József dékánhelyettest, hogy legyen ott. Összességében sikeresnek mondhatjuk a rendezvényt, hiszen az átlagosnál nagyobb és impozánsabb standot építettünk fel, több oktató is részt vett (lelkesen válaszolva a hozzájuk érkező kérdésekre) és nem utolsósorban reklámozni tudtuk az egy hét múlva esedékes nyílt napunkat.
Szeptember 26-án zajlott le a TTK-s nyílt nap, amelynek előzetes munkájába idén kevésbé kapcsolódtam be, de ha valami felmerült, és volt rá időm, szívesen segítettem. Hermann Gáborral és Jancsó Tamással vittük a HÖK-ös standot, ill. Végh Tamás felvételi irodavezető kérésére előadást tartottam az érdeklődőknek a felvételi rendszerről és röviden a bolognai képzésről.

III.	Vezetőképzők

Részt vettem a nyári TTK HÖK-ös vezetőképzőn, ahol előadást tartottam, szekciót vezettem, vetélkedőm állomásban segítettem. Megválasztásom után részt vettem az EHÖK vezetőképzőjén, ahol vetélkedők és az előadások mellett a tanulmányi szekció munkájában vettem részt, ahol Baranya Tibor EHÖK alelnökön kívül már én voltam a rangidős – jelentős változást ez tavalyhoz képest. A vezetőképzőt minden tekintetben sikeresnek mondhatjuk/om.
Segítettem a mentortábor előkészületeit (mentorteszt alkotása Pauer Esztivel, és a tesztek összetűzögetése), a táborban pedig előadás tartása három felvonásban.
A nyár végén, félév elején sokat beszélgettünk az utánpótlást-képzésünk, vezetőképzőink jövőjéről, megújításuk lehetőségeiről. Gondolataimat papírra is vetettem, és bár igen kezdetleges formában van egyelőre, mégis van egy váz, amit már „csak” tartalommal kell feltölteni.
Ennek fontos eleme a már „munkába állt” képviselők és mentorok részére tartott továbbképzés, amely lényegében a tavaszi továbbképző alkalmak folytatása, de itt már továbblépünk az alapokon. Ennek szellemében a következő hétfőn én fogok előadást tartani a mesterszakok helyzetéről, és a tanárképzés részleteiről.

IV.	Bizottsági ülések

Idén sem úsztam meg a rengeteg izgalmas ülésen való részvételt. Íme rövid felsorolásuk és leírásuk.

1)	A TTK HÖK rendes és rendkívüli Küldöttgyűlésein részt vettem, ha kellett hozzászóltam, az éves beszámolómat a T. Ház elfogadta, és jónak mondható arányban újraválasztott elnökhelyettesnek. (ülések: július 4., 6.; szeptember 9.)
2)	Részt vettem a választmányi üléseken, amik mindig nagy örömöt és kikapcsolódást jelentenek a résztvevők számára. Rendszeresen tájékoztattam a választmányi tagokat az aktualitásokról (pl. Kari Tanács, szabályzatváltozás, nyílt nap, Educatio), és lelkesen kérdésekkel, ill. hozzászólásokkal bombáztam az előterjesztőket. (ülések: július 4., július 25, szeptember 2., szeptember 8., szeptember 16., szeptember 23.)
3)	Részt vettem az EHÖK szeptember 11-i elnökválasztó Küldöttgyűlésén, és az idei félév első EHÖK Tanulmányi Bizottsági ülésen szeptember 23-án). Ez utóbbi ülések általában konstuktiv vitával telnek, jó hangulatban – ez történt most is, de sajnos az aznapi választmány és Homonnay dékánhelyettes úrral való megbeszélésem miatt csak az ülés első felén tudtam részt venni.
4)	Az egyetemi szintű testületek közül Jancsó Tamással közösen részt vettünk egy OHÜB (Oktatásszervezési és Hallgatói Ügyek Bizottsága) ülésen, amely a Felvételi Szabályzat TTK-s különös része miatt volt különösen érdekes. Eddig még nem volt TTT (Tanárképzési- és Tanár-továbbképzési Tanács) ülés, de várhatóan jövő hét kedden ez megtörténik, ahol már a megújult összetételben találkoznak a tagok.
5)	A kari testületek közül a Kari Tanács a legfontosabb, ennek idén szeptember 24-én volt az első ülése, amin részt vettem, és jövő héten szerdán lesz a következő. A múlt ülés fogadta el többek között a kari felvételi szabályzatot, amely tartalmazza a mesterszakokra történő felvétel szabályait is. Eddig háromszor ült össze a Tanulmányi és Oktatási Bizottság, ahol főleg a felvételi volt a téma. Az üléseken, és az előkészületek során is, meg vagyok elégedve a hallgatói delegáltak munkájával, úgy gondolom beváltak az új delegáltak is. 
6)	Szerencsém van részt venni (nem elnökhelyettesként) a Földrajz- és Földtudományi Intézet Tanácsának ülésein. Eddig ebből kettő volt (szeptember 16., október 7.). Az idei évnek nagy újítása, hogy minden hónapban találkozunk Szabó Mária igazgató asszonnyal, és megbeszéljük a FF szakterületet érintő legfontosabb problémákat (ezeken az üléseken Jancsó Tamás és Mészáros Csaba vesz részt még hallgatói oldalról). Szintén változás, hogy az FFI Oktatási Bizottságban hallgatói tag is részt vesz, tanácskozási joggal (ez én lennék): a szeptember 30-i OB ülés talán az elmúlt egy hónap legizgalmasabb és eseménydúsabb ülése volt.

V.	Napi problémák

Jelentős változás tavalyhoz képest, hogy kevesebb az egyéni hallgatói probléma, kérdés. Ez lehet, hogy a mentorrendszer fejlődésének köszönhető, de az is lehet, hogy a hallgatói panaszok nem érkeznek el időben (!) hozzám. 
Sajnos vannak olyan problémák, amelyekkel hosszú távon tudunk csak foglalkozni (teremkapacitás), és bár igyekszünk, lehet, hogy ez meghaladja erőnket. Ugyanakkor egyszerűen képtelenség megoldani olyan eseteket, amikor valaki a jogviszonya megszűnése után x héttel, hónnappal fordul csak hozzám.
Mindezek dacára számtalan esetben egyeztettem az ilyen kérdésekben is a TO munkatársaival és Homonnay dékánhelyettessel, úgy érzem, hogy ami lehetséges volt, azt sikerült megoldani.

VI.	Egyebek

Főleg az utóbbi és az elkövetkezendő napokban sokat foglalkoztam (Jancsó Tamás elnökkel közösen) az Alapszabály aktualizálásán, átgondolásán. Ennek eredményét remélhetőleg hamarosan mindenki láthatja.
Nem tekintem elsőrendű feladatnak, de igyekeztem a kari és más rendezvényeket meglátogatni: hogy ezzel megismerjek más szakterületeket (fizika, kémia, matek), karokat (Bárczi, PPK, BTK stb.), egyetemeket. Kiugró ebből a szempontból az idei nyaralásidényem, azaz a gólyatáborok meglátogatása (kémia, matek-bárczi, geo-bio; PPK-s, BTK-s), ahol azért igyekeztem magam jól is érezni.
Irodavezetőként sokszor kellett nem hétköznapi hangot megütnöm képviselőtársaimmal és a mentorokkal, amiért egyrészt elnézést kérek, másrészt azt gondolom, mindenkinek át kell gondolnia, hogy jogos-e vagy sem.
Ezen kívül igyekeztem mindenkinek segíteni, aki csak megkeresett, akár szoctámról volt szó, akár a HÖK munkájáról, pályázatokról stb. Köszönöm a bizalmat azoknak, akik hozzám (is) fordultak kérdéseikkel.

Továbbá szeretném megköszönni azoknak, akik segítséget nyújtottak az elmúlt időszakban ahhoz, hogy minél jobban tudjam végezni a munkámat.

Kérdéseiteket nagy szeretettem várom a szokásos módokon (személyesen, telefonon, e-mailben, KGY-n)

	 Jánosi Attila		
tanulmányi elnökhelyettes